Десислав Начков
Забравените чудеса

chitanka.info

Изстраданите наши чудеса

в които сме престанали да вярваме,

любимите ни някога места,

които днес не смеем да посещаваме;

усмихнатите и добри очи,

които сме престанали да виждаме

и трепетите в нашите души

отдавна с топли чувства несъзиждани.

Когато навести ни вечерта

и всички те изникнат пак във спомена,

ще им отворим ли поне една врата

или ще ги оставим пак бездомни?

Ще им открием ли кътчето във нас,

запазено в сърцето — недокоснато;

ще им говорим ли с потаен глас

за сънищата наши — недоносени?

Ако прогоним всички чудеса

в живота си — нещастни и щастливи,

какво ще ни спохожда във съня

и ще ни спомня, че сме още живи?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.